
Ministru kabineta rīkojums Nr. 335
Rīgā 2026. gada 9. jūnijā (prot. Nr. 32 46. §)
Par atļauju Viesturam Kleinbergam savienot amatus
· 1. Ministru kabinets (Rīgā, Brīvības bulvārī 36, LV-1050), izskatot Viestura Kleinberga 2025. gada 19. septembra lūgumu atļaut savienot Pašvaldību finanšu izlīdzināšanas fonda padomes (turpmāk – padome) locekļa amatu ar Rīgas plānošanas reģiona Attīstības padomes locekļa amatu, biedrības "Rīgas un Pierīgas pašvaldību apvienība "Rīgas Metropole"" valdes locekļa amatu, politiskās partijas "Progresīvie" valdes locekļa amatu, biedrības "Latvijas "Aprūpe mājās" asociācija" valdes locekļa amatu, biedrības sabiedriskai iniciatīvai "Civitas" valdes locekļa amatu, konstatēja:
· 1.1. saskaņā ar likuma "Par interešu konflikta novēršanu valsts amatpersonu darbībā" (turpmāk – likums) 4. panta otro daļu par valsts amatpersonām ir uzskatāmas arī personas, kuras ieņem padomes locekļa amatu. Saskaņā ar likuma 7. panta sesto daļu 4. panta otrajā daļā minētā amatpersona papildus likuma 6. panta ceturtajā daļā minētajiem nosacījumiem var savienot valsts amatpersonas amatu tikai ar amatu arodbiedrībā vai citu amatu, uzņēmuma līguma, pilnvarojuma izpildi vai saimniecisko darbību individuālā komersanta statusā vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu "Par iedzīvotāju ienākuma nodokli", ja šī savienošana nerada interešu konfliktu un ir saņemta attiecīgās publiskās personas iestādes vadītāja vai viņa pilnvarotas personas rakstveida atļauja;
· 1.2. saskaņā ar likuma 8.1 panta trešo daļu personai, kura vēlas savienot valsts amatpersonas amatu ar citu amatu un šāda amatu savienošana ir pieļaujama, saņemot amatpersonas (institūcijas) rakstveida atļauju, ir pienākums pirms amatu savienošanas (uzņēmuma līguma noslēgšanas vai pilnvarojuma uzņemšanās) uzsākšanas rakstveidā iesniegt attiecīgajai amatpersonai (institūcijai) lūgumu atļaut savienot valsts amatpersonas amatu ar citu amatu;
· 1.3. Ministru kabinets ir institūcija, kas saskaņā ar likuma 7. panta sestās daļas 2. punktu ir kompetenta izsniegt atļauju padomes locekļa amatu savienot ar citu amatu;
· 1.4. saskaņā ar Pašvaldību finanšu izlīdzināšanas likuma 11. panta pirmo daļu izlīdzināšanas fonda darbības pārraudzībai Ministru kabinets izveido padomi. Padomes kompetenci nosaka Ministru kabineta 2016. gada 12. janvāra noteikumi Nr. 25 "Pašvaldību finanšu izlīdzināšanas fonda padomes nolikums" (turpmāk – noteikumi Nr. 25);
· 1.5. saskaņā ar noteikumu Nr. 25 1. punktu padome nodrošina pašvaldību finanšu izlīdzināšanas un pašvaldību finanšu izlīdzināšanas fonda darbības pārraudzību;
· 1.6. saskaņā ar noteikumu Nr. 25 6. punktu padomei ir noteikti šādi pienākumi:
· 1.6.1. pārraudzīt Pašvaldību finanšu izlīdzināšanas likuma izpildi;
· 1.6.2. pārraudzīt saskaņā ar Pašvaldību finanšu izlīdzināšanas likuma 9. panta otro daļu izdoto normatīvo aktu izpildi;
· 1.6.3. saskaņā ar Pašvaldību finanšu izlīdzināšanas likuma 12. panta otro daļu pieņemt lēmumu par pašvaldību savstarpējo norēķinu parādiem un septiņu darbdienu laikā nosūtīt to Valsts kasei izpildei;
· 1.6.4. izskatīt un apkopot valsts un pašvaldību institūciju priekšlikumus par nepieciešamajiem grozījumiem Pašvaldību finanšu izlīdzināšanas likumā, kā arī ar to saistītajos normatīvajos aktos un sniegt atzinumus par tiem;
· 1.6.5. ja nepieciešams, izstrādāt priekšlikumus Pašvaldību finanšu izlīdzināšanas likuma un ar to saistīto normatīvo aktu piemērošanas uzlabošanai;
· 1.7. V. Kleinbergs pilda Rīgas plānošanas reģiona Attīstības padomes locekļa amata pienākumus. Saskaņā ar Reģionālās attīstības likuma 5. panta pirmo daļu plānošanas reģions ir atvasināta publiska persona. Tās lēmējorgāns ir plānošanas reģiona attīstības padome. Saskaņā ar Reģionālās attīstības likuma 16.1 panta pirmo daļu plānošanas reģions atbilstoši kompetencei nodrošina reģiona attīstības plānošanu, koordināciju, pašvaldību un citu valsts pārvaldes iestāžu sadarbību. Atbilstoši Reģionālās attīstības likuma 16.1 panta otrajai daļai plānošanas reģiona attīstības padome apstiprina plānošanas reģiona nolikumu un budžetu, var izveidot, reorganizēt un likvidēt plānošanas reģiona iestādes un kapitālsabiedrības, var lemt par dalību biedrībās un nodibinājumos, var noteikt atlīdzību par padomes priekšsēdētāja, padomes locekļu un administrācijas darbinieku pienākumu pildīšanu un tās izmaksāšanas kārtību, var noteikt plānošanas reģiona sniegto maksas pakalpojumu veidus un samaksas apmēru;
· 1.8. V. Kleinbergs pilda biedrības "Rīgas un Pierīgas pašvaldību apvienība "Rīgas Metropole"" valdes locekļa amata pienākumus. Saskaņā ar biedrības statūtu 2.1. apakšpunktu biedrības mērķi ir veicināt Rīgas un Pierīgas pašvaldību savstarpējo sadarbību, veicināt Rīgas un Pierīgas pašvaldību sadarbību ar Latvijas Republikas, starptautiskajām citu valstu institūcijām un organizācijām, veicināt Rīgas metropoles ekonomisko un sociālo attīstību, palielināt Rīgas metropoles konkurētspēju Baltijas valstu un Baltijas jūras reģionā, radot pievilcīgāku vidi investīcijām, organizēt kopīgu pašvaldību pakalpojumu sniegšanu iedzīvotājiem, veicinot pieejamību un kvalitāti, veicināt Rīgas metropoles iedzīvotājiem kopīgu attīstības projektu virzību, kā arī citi mērķi. Saskaņā ar biedrības statūtu 9.6. apakšpunktu valde ir tiesīga izlemt visus jautājumus, kas nav ekskluzīvā biedru sapulces kompetencē;
· 1.9. V. Kleinbergs pilda politiskās partijas "Progresīvie" valdes locekļa amata pienākumus. Saskaņā ar partijas "Progresīvie" statūtiem valdes kompetencē ietilpst partijas lietu pārzināšana un vadīšana. Valde pārvalda partijas "Progresīvie" mantu un rīkojas ar tās līdzekļiem atbilstoši likumiem, statūtiem, biedru sapulces vai citu institūciju lēmumiem. Valdes locekļa amata pienākumi paredz dalību lēmumu pieņemšanā par partijas organizatorisko un praktisko darbību kongresu starplaikos;
· 1.10. V. Kleinbergs pilda biedrības "Latvijas "Aprūpe mājās" asociācija" valdes locekļa amata pienākumus, kuros ietilpst dalība lēmumu pieņemšanā asociācijas valdes darbā par asociācijas organizatorisko un praktisko darbību atbilstoši biedru sapulces lēmumiem;
· 1.11. V. Kleinbergs pilda biedrības sabiedriskai iniciatīvai "Civitas" valdes locekļa amata pienākumus, kuros ietilpst dalība lēmumu pieņemšanā valdes darbā par biedrības organizatorisko un praktisko darbību atbilstoši biedru sapulces lēmumiem.
· 2. Izvērtējot noteikumu Nr. 25 6. punktā noteiktos padomes pienākumus kopsakarā ar Rīgas plānošanas reģiona Attīstības padomes locekļa amata pienākumiem, biedrības "Rīgas un Pierīgas pašvaldību apvienība "Rīgas Metropole"" valdes locekļa amata pienākumiem, politiskās partijas "Progresīvie" valdes locekļa amata pienākumiem, biedrības "Latvijas "Aprūpe mājās" asociācija" valdes locekļa amata pienākumiem, biedrības sabiedriskai iniciatīvai "Civitas" valdes locekļa amata pienākumiem, secināms, ka padomes locekļa amata savienošana ar Rīgas plānošanas reģiona Attīstības padomes locekļa amatu, biedrības "Rīgas un Pierīgas pašvaldību apvienība "Rīgas Metropole"" valdes locekļa amatu, politiskās partijas "Progresīvie" valdes locekļa amatu, biedrības "Latvijas "Aprūpe mājās" asociācija" valdes locekļa amatu, biedrības sabiedriskai iniciatīvai "Civitas" valdes locekļa amatu interešu konfliktu nerada, netiks ierosināti un pieņemti lēmumi vai veiktas citas darbības, kas varētu skart V. Kleinberga kā valsts amatpersonas personiskās un mantiskās intereses, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.
· 3. Ņemot vērā minētos apsvērumus un likuma 8.1 panta piekto daļu, atļaut V. Kleinbergam savienot padomes locekļa amatu ar Rīgas plānošanas reģiona Attīstības padomes locekļa amatu, biedrības "Rīgas un Pierīgas pašvaldību apvienība "Rīgas Metropole"" valdes locekļa amatu, politiskās partijas "Progresīvie" valdes locekļa amatu, biedrības "Latvijas "Aprūpe mājās" asociācija" valdes locekļa amatu, biedrības sabiedriskai iniciatīvai "Civitas" valdes locekļa amatu.
· 4. Atbilstoši likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas atļauju savienot amatus, V. Kleinbergam ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot padomes locekļa amatu vai Rīgas plānošanas reģiona Attīstības padomes locekļa amatu, biedrības "Rīgas un Pierīgas pašvaldību apvienība "Rīgas Metropole"" valdes locekļa amatu, politiskās partijas "Progresīvie" valdes locekļa amatu, biedrības "Latvijas "Aprūpe mājās" asociācija" valdes locekļa amatu, biedrības sabiedriskai iniciatīvai "Civitas" valdes locekļa amatu, pastāv iespēja, ka V. Kleinbergs var nonākt interešu konflikta situācijā.
· 5. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas.

